Dan Voiculescu anunță că se reorientează: ”Votul marchează finalul unei epoci, cine nu se va adapta noilor realități, va dispărea în irelevant”

Dan Voiculescu, fondatorul Antenei 3 și unul dintre principalii susținători ai atacului lui Liviu Dragnea și al PSD la justiție, anunță într-o postare pe blog că se va reorienta în conformitate cu rezultatul votului din 26 mai, despre care spune că ”marchează finalul unei epoci”.

”Cine nu se va adapta noilor realități, va dispărea în irelevant”, profețește Voiculescu într-un text publicat luni pe blogul său, la doar câteva ore după ce PSD înregistrase cel mai mic scor din istorie.

Fondatorul Antenei 3 dă și liniile directoare pentru viitor: ”prezența masivă la vot, sensul opțiunilor exprimate, redesenarea raportului de forte și un anumit entuziasm al schimbării pot constitui începutul unei noi etape”.

Dan Voiculescu e cunoscut pentru flexibilitatea politică din ultimii 20 de ani. El, partidul său și trustul media pe care l-a fondat au susținut PSD, dar și Alianța DA, în funcție de alternanța la putere.

Postarea integrală a lui Dan Voiculescu:

Votul de duminică, 26 mai 2019, marchează finalul unei epoci. Prezența masivă la vot, sensul opțiunilor exprimate, redesenarea raportului de forte și un anumit entuziasm al schimbării pot constitui începutul unei noi etape. La 29 de ani de la primele alegeri libere de după Revoluție, românii par să-și fi modificat radical preferințele și aspirațiile.

De la particularitățile votului politic la consumul de new-media și relevanța predominantă a rețelelor de socializare pentru publicul activ, totul demonstrează că tranziția spre un nou model social a început deja. Cine nu se va adapta noilor realități, va dispărea în irelevant.

Rezultatele votului din întreaga Europa demonstrează că partidele tradiționale și reperele politice clasice au suferit pierderi electorale masive. Popularii și Socialiștii europeni nu vor mai deține majoritatea absolută în noul Parlament de la Bruxelles.

Deși mulți sunt în stare de șoc, aceste tendințe sunt naturale. Așa cum am susținut constant în ultimii 30 de ani, Stânga și Dreapta și-au pierdut semnificația. Sunt două forme goale, depășite istoric și politic, care nu mai țin pasul cu societatea.

Urmează, pentru România, încă trei rânduri de alegeri: prezidențiale, locale și parlamentare. Am convingerea că fiecare nou scrutin va accentua ritmul și profunzimea schimbărilor. Vor mai fi surprize, inclusiv pentru cei care au câștigat ieri – la o analiză atentă, PNL și USR vor înțelege că electoratul nu i-a votat pentru că sunt “de dreapta”, ci pentru că au fost considerate alternativele la PSD. Cu sau fără voie, clasa politică se va înnoi radical.

N.B. Înțeleg că printre cei care cer demisia Guvernului se numără și Băsescu Traian care susținea aseară, târziu, că ar fi “de bun simț” ca PSD să se retragă în urma votului de ieri. Exact cum nu s-a retras Suspendatul când a fost demis de cu 87,52% dintre români, în 2012. Deși îl invocă, mai ales când e sub influența… nopții, Traian Băsescu rămâne incompatibil cu bunul simț.

Foto: Inquam Photos / Octav Ganea